Susko, Boris, poslanec NR SR (2022-05-10):
Ďakujem pekne za slovo. Vážený pán predsedajúci, pán minister, vážené panie poslankyne, páni poslanci, rokujeme o vládnom návrhu zákona o špeciálnom spôsobe hlasovania vo voľbách do orgánov samosprávy obcí a vo voľbách do orgánov samosprávnych krajov, ktoré sa konajú v roku 2022. Tento návrh zákona hovorí o možnosti špeciálneho vykonávania volieb pre osoby, ktoré budú v karanténe alebo v izolácii. Na to, aby sme pochopili účel a cieľ tohto zákona, tak treba si vysvetliť, že aký je účel jednotlivých volebných komisií. Na jednej strane to, čo deklaruje pán minister a čo v zásade vychádza z ústavy, je základné politické právo, a to znamená aktívne volebné právo, právo voliť. Na druhej strane zákon o voľbách upravuje spôsob vykonávania voľby a určité kontrolné mechanizmy, ktoré majú zabezpečiť to, aby tie voľby prebehli riadne, aby sa eliminovali akékoľvek možné pokusy o akúkoľvek manipuláciu s jednotlivými hlasmi, resp. pri sčítavaní hlasov a pri ďalšej manipulácii s vôbec volebnými výsledkami. No a na toto slúžia volebné komisie, ktoré sú zostavené v jednotlivých voľbách zo zástupcov jednotlivých politických subjektov, ktoré kandidujú v daných voľbách a ktoré majú právo si zvoliť svojich zástupcov do volebných komisií práve za tým účelom, aby skontrolovali, že volebný akt prebehol v súlade s pravidlami, v súlade so zákonom a v súlade so základnými demokratickými princípmi a právnym štátom. Už aj dnes máme možnosť voľby z domáceho prostredia v prípadoch, ak je niekto dlhodobo na lôžku alebo dlhodobo chorý a nemôže využiť toto svoje aktívne volebné právo, tak môže požiadať, aby mohol voliť prostredníctvom tzv. prenosnej schránky, kde prídu vybraní členovia komisie, a môže odvoliť. V súčasnosti však ide o veľmi výnimočné prípady, ktoré musia byť preukázané, že spĺňajú podmienky na to, aby mohli takto voliť. Čiže je to veľmi obmedzená skupina voličov, ktorá v zásade nemá spôsobilosť nejakým zásadným spôsobom ovplyvniť, ovplyvniť voľby. V tomto prípade však táto možnosť voľby prostredníctvom prenosnej schránky sa rozširuje na vopred nepredvídateľný počet voličov. A nepredvídateľný počet voličov ešte aj v tom, že títo nebudú musieť nijakým spôsobom preukazovať, že sú oprávnení takto, v zásade na diaľku alebo teda z domáceho prostredia, voliť. Prečo to je tak? Je to tak preto, čo hovorí § 1 ods. 2 tohto návrhu zákona, ktorý hovorí, že postup podľa tohto zákona sa uplatní, ak sa k 30. septembra 2022 vyhláškou Úradu verejného zdravotníctva z dôvodu ochrany verejného zdravia pred ochorením COVID-19 nariadi izolácia osôb pozitívnych na ochorenie alebo karanténa osôb, ktoré prišli do úzkeho kontaktu s osobou pozitívnou na ochorenie COVID-19. Dnes nie je možné povedať ani predpokladať, aký okruh povedzme COVID-19, tak máme tu nejaký doklad, ktorým sa vedia preukázať, že spĺňajú predpoklady na to, aby mohli takto hlasovať špeciálne. Avšak v prípade osôb, ktorým bude nariadená povinná karanténa, tu nemáme žiaden doklad o tom, že tieto osoby spĺňajú podmienky na to, aby mohli takýmto spôsobom hlasovať. Teda z vlastného rozhodnutia, keď sa oni rozhodnú a keď povedia, že my sme boli v kontakte s pozitívnou osobou, tak im to zakladá právo takýmto spôsobom hlasovať. Čiže nemáme tu žiaden kontrolný mechanizmus, ktorý skontroluje to, kto je oprávnene alebo neoprávnene v karanténe. No a ja sa chcem spýtať, za akým účelom takto potrebujeme rozšíriť okruh voličov, ktorí takýmto špeciálnym spôsobom môžu hlasovať. V doterajšom priebehu posledných dvoch rokov pandémie aj pozitívne testovaní prostredníctvom PCR testov mohli si ísť v respirátore nakúpiť do potravín, mohli ísť do lekárne, mohli ísť na poštu a mohli si zabezpečovať svoje nevyhnutné životné potreby. Takisto sa mohli stretnúť s ďalšími osobami, či už v potravinách, alebo pri iných službách, a to bolo v poriadku. Zrazu, keď tu máme voľby, tak nevieme spraviť nejaké vyčlenené miestnosti na to, aby takéto osoby v respirátoroch mohli, mohli prísť voliť. Toto považujem za absolútne absurdné, aby sme takýmto spôsobom vyčleňovali špeciálne skupiny, ktoré majú takýmto spôsobom voliť. No a čo v tomto prípade vidím ako ďalší problém, je problém kontroly pri samotnom hlasovaní. Ako som povedal na úvod, tie volebné komisie majú svoj zmysel a účel z hľadiska kontroly v priebehu volebného aktu. V tomto návrhu zákona sa navrhuje, že z špeciálnych volebných komisií, ktoré budú takýmto spôsobom zriadené, sa vyžrebujú dvojice, ktoré postupne budú chodiť do jednotlivých volebných obvodov s týmito schránkami a budú v daných miestach zabezpečovať kontrolu nad dodržiavaním volebného aktu. No a tu vidíme zásadný problém, pretože tieto dvojčlenné komisie môžu byť naozaj zložené veľmi jednostranne a nejaká, nejaká bezpečnosť, resp. objektivita pri vykonávaní tohto volebného aktu je tu veľmi diskutabilná a vidíme tu naozaj obrovské riziko možnosti manipulácie s volebnými lístkami a zneužitia. Úrad verejného zdravotníctva môže vyhlásiť ohniská nákazy, kde budú celé obce alebo iné územné celky vyhlásené v karanténe a kde sa na konci dňa bude len takýmto spôsobom voliť, čo považujeme za absolútne neprimerané účelu a v čom vidíme naozaj obrovské možné riziko manipulácie s volebnými lístkami, pretože v takomto prostredí, keď niekto, dvaja členovia volebnej komisie prídu niekde do miesta bydliska osôb v karanténe, tak tá manipulácia alebo možnosť manipulácie s týmito volebnými lístkami, resp. spôsobom, spôsobom voľby a hlasovania je obrovská. Čiže neexistuje tu kontrola takéhoto volebného aktu a, samozrejme, ani kontrola samotnej, samotnej karantény, resp. samotných osôb, ktoré v karanténe majú byť. Čiže považujeme to za neprimerane rozširovanie, za neprimerané rozširovanie tejto možnosti vykonávania volieb takýmto spôsobom, a myslíme si, že akceptovateľné by bolo, ak by sa to vzťahovalo len na osoby, ktoré majú osvedčenie z PCR testu, že sú pozitívne testované, že naozaj majú, majú covid. V takom prípade by sme si to ešte vedeli predstaviť, ale nevieme si to absolútne predstaviť v prípade osôb, ktoré sú v karanténe, čo sa nedá nijakým spôsobom hodnoverne doložiť, a títo budú mať takéto špeciálne postavenie pri voľbách, kde absentuje dostatočná kontrola a záruky na to, aby ten volebný akt prebiehal v súlade s pravidlami. Preto my navrhujeme, aby, pani spravodajkyňa, sa tento návrh zákona vrátil navrhovateľovi na dopracovanie, a dávame návrh pánovi ministrovi, aby sa zúžil tento okruh ľudí, ktorí, ktorým bude môcť byť takýmto spôsobom umožnené hlasovať, len na osoby, ktoré preukázateľne budú pozitívne testované na COVID-19. Ďakujem pekne.